Húzódik a bérlakások átadása
Sopronban a Hátulsó utcai negyven szociális bérlakás lakóinak még várniuk kell a beköltözéssel.
„ A Hátulsó utcai negyven szociális bérlakás lakói nyár elején foglalhatják el új otthonukat" – írta korábban a Kisalföld. A bérlõk boldogan birtokba vennék a lakásokat, erre azonban még várniuk kell.
– Nagyon örültünk a kiutalásnak, bárcsak már bent lakhatnánk – mondja a bérlõk egyike, egy többgyermekes édesapa.
– Az ígéretek szerint már július elején költözhettünk volna. A legrosszabb az, hogy senki nem ad tájékoztatást, így csak várunk és várunk.
– A polgármesteri hivatal készen áll a lakások átadására, csak a használatbavételi engedélynek kell jogerõre emelkednie – tudtuk meg Vargáné Korompai Dórától, a városüzemeltetési iroda munkatársától.
Mivel a soproni önkormányzat a Hátulsó utcai bérlakások építtetõje, az államigazgatási eljárás szabályai szerint saját építési ügyében nem intézkedhet. Az ügyintézésre kijelölt gyõri hatóság július 12-én kézbesítette a szomszédos ingatlanok tulajdonosainak a határozatokat, három tulajdonos esetében – a gyõri ügyintézõ tájékoztatása szerint – azonban címváltozás miatt újra kellett postázni. Az iratok kézhezvétele után az érintettek tizenöt napon belül fellebbezhetnek, ezt kell kivárniuk az új lakóknak.